I begyndelsen af 2019 lovede statsminister Mette Frederiksen, at nedslidte skulle have retten til at gå tidligere på pension. Omtrent halvandet år senere kom udspillet så. På et pressemøde hos Danish Crown-slagteriet i Horsens præsenterede statsministeren tirsdag et udspil til tidlig pension, som Thomas Fischer, der er tillidsmand i Siemens Gamesa i Aalborg, kan få gavn af. Flere af Siemens' medarbejdere var rykket udendørs, da frokosten skulle nydes ved middagstid, og forventningerne til udspillet var store. - Vi håber selvfølgelig, at de kommer med noget, der kan bruges til noget, lød det fra 52-årige Thomas Fischer, der har været på arbejdsmarkedet siden 1986, hvor han startede som lærling. 34 år på arbejdsmarkedet har sat sine spor. Ryggen knager lidt, og begge hofter er blevet udskiftet. Siemens-medarbejderen havde derfor et håb om et fornuftigt udspil fra regeringen. - Hvis vi skal have lov til at nyde vores alderdom med børnebørnene, så er det helt sikkert nødvendigt, siger han. Kan gå op til tre år tidligere på pension Mere kvalitetstid med børnebørnene kan Thomas Fischer potentielt se frem til efter tirsdagens udspil. Regeringen lægger op til, at man kan gå på pension et, to eller tre år tidligere end folkepensionsalderen, hvis man har været på arbejdsmarkedet mellem 42 og 44 år, når man fylder 61. Det vil sige, at man som minimum skal have været på arbejdsmarkedet siden 19 års-alderen for at få ret til tidligere pension. I Thomas Fischers tilfælde betyder det, at han, i tilfælde af den nye ordning bliver vedtaget, kan gå på pension to år tidligere end ellers. - Det vil betyde alt muligt. Jeg synes jo allerede, at det er alt for meget, at pensionsalderen for mit vedkommende er 68 år, siger han. Thomas Fischers pensionsalder kan falde fra 68 år til 66 år. Udspillet til tidlig pension er ifølge arbejdsmarkedsforsker Henning Jørgensen fra Aalborg Universitet en god løsning. - Jeg tror, at det her er en redningsplanke for dem, som virkelig er nedslidte, siger han. Det kræver et flertal i Folketinget for at regeringens forslag om tidlig pension bliver vedtaget, og forhandlingerne om at nå frem til en aftale kan blive svære, lyder det tirsdag fra TV2 Nords Christiansborg-redaktør Katrine Fuglsang. Vil have pensionsalderen ned Trods udspillet mener Thomas Fischer dog ikke, at man er i mål. Regeringen estimerer, at 38.000 vil opnå ret til tidligere pension i 2022. Ifølge Siemens-medarbejderen bør flere dog kunne trække sig tilbage tidligere. - For mine kolleger, så håber jeg, at pensionsalderen bliver sat lidt ned, så det ikke bare er nogle enkelte personer, der kan få de her tre år. Senere i år begynder forhandlingerne om at sænke den generelle pensionsalder, og her håber Thomas Fischer, at der er yderligere hjælp at hente, så han kan få lov til at stille arbejdsskoene fra sig tidligere.

Referat:
Statsministeren præsenterede tirsdag regeringens udspil til tidlig pension for nedslidte. Thomas Fischer er en af dem, der kan få gavn af ordningen. Han ser frem til måske at kunne gå to år tidligere på pension.